次韻答西城王尉二十韻
作者：李新
朝代：宋

paragraphs: 自慚井底蛙，邊幅徒自飾。
行遇南山虎，引首叩白額。
前後履尾者，鮮不斃其側。
長嘯激虚籟，陰風昏月夕。
裴旻抱弱弓，蕭蕭失寒魄。
李廣落神鏃，往往中微石。
嗟無食虎氣，徒爾中區窄。
半夜欲編料，當場浪呼索。
有力但足畏，亡機尚可測。
正將餘生輕，無乃狂病發。
貴身非千金，保家空四壁。
王老恰如虎，吞吐不動色。
過口雖幸免，探穴反有得。
祗知抱睡難，誰謂向牆迫。
新詩來相攻，口語頗籍籍。
遭逢摩詰後，騷雅甘伏役。
今雖不負丞，固已愧仙職。
願交要忘年，憎慵妨割席。
求逐松雲飛，距容劍嶺隔。
詩成仍屬君，南窗驚鼻息。